Ալբերտ Ռիչարդս

Ալբերտ Ռիչարդս (, ), բրիտանացի ռազմական նկարիչ։ Ծնվել է Առաջին համաշխարհային պատերազմի վետերանի ընտանիքում։ 1940 թվականին դարձել է սակրավոր բրիտանական բանակում, որտեղ էլ շարունակել է ծառայել՝ միաժամանակ լինելով պարաշյուտիստ զինվոր և նկարիչ։ Եղել է պատերազմի ընթացքում սպանված բրիտանական երեք պաշտոնական նկարիչներից ամենաերիտասարդը։

Վաղ կյանք 

Ռիչարդսը ծնվել է Լիվերպուլում՝ Առաջին համաշխարհային պատերազմի վետերան, մասնագիտությամբ հյուսն Ջորջ Ռիչարդսի և Հաննա Բիթիի ընտանիքում։ Սովորել է Ուոլասսի արվեստի և արհեստների դպրոցում, այնուհետև ուսումը շարունակել է Արվեստի թագավորական քոլեջում, բայց մնացել է այնտեղ ընդամենը երեք ամիս՝ մինչև 1940 թվականին բանակ զորակոչվելը։ Որպես սակրավոր ծառայել է Թագավորական ինժեներների 286-րդ սակրավոր վաշտում և ստացել կրտսեր կապրալի աստիճան։ Այս ստորաբաժանումում նա ծառայել է 1940 թվականի ապրիլից մինչև 1943 թվականի կեսերը։

Այդ ընթացքում Ռիչարդսն զբաղվել է զորանոցների և պաշտպանական կառույցների շինարարությամբ ամբողջ Անգլիայում, միևնույն ժամանակ նա հաճախ է նկարել շինարարական աշխատանքներին նվիրված նկարներ։ Նա իր նկարներից մի քանիսը ներկայացրել է Ռազմական նկարիչների խորհրդատվական կոմիտեին։ Կոմիտեի ղեկավարությունը տպավորված է եղել դրանց թարմությամբ և խորությամբ, և 1941 թվականի մայիսից սկսել է ձեռք բերել նրա աշխատանքները։

1943-1945 թվականներ 
1943 թվականին Ռիչարդսը կամավոր մեկնել է դեսանտայինների զորամաս և սկսել է սովորել Մանչեսթերի մերձակայքում գտնվող RAF Ringway օդանավակայանի պարաշյուտիստների նախապատրաստման թիվ 1 դպրոցում։ Նա պատկերել է պարաշյուտիստների մարզումը Kilkenny's Circus  և  Parachute Training over Tatton Park նկարներում։ 1943 թվականի սեպտեմբերին Ռազմական նկարիչների խորհրդատվական կոմիտեն Ռիչարդսին առաջարկել է եռամսյա պայմանագիր, բայց նա այլ պարտավորությունների պատճառով հրաժարվել է ընդունել այդ առաջարկը։ Սակայն 1943 թվականի դեկտեմբերին նա, այնուամենայնիվ, պայմանագիր է կնքել, այս անգամ՝ վեց ամսով։

1944 թվականի մարտին Ռիչարդսը ստացել է  կապիտանի աստիճան։ Այդ ամիս նա մասնակցել է  լայնամասշտաբ ուսումնական պարաշյուտի իջեցման՝ վայրէջք կատարելով  Օքսֆորդշիրի Բրեզե Նորթոն գյուղի վրա, ինչը նա արտացոլել է իր «Իջեցում» նկարում։ Իրականում այդ օրը զորավարժություններն անցկացվել են Նորմանդիայում վայրէջք կատարելու համար զինվորներին նախապատրաստելու նպատակով։ Ապրիլին Ռիչարդսը մասնակցել է նաև երկրորդ նմանատիպ զինավարժության, որը տևել է հինգ օր և անցկացվել է Գլոստերշիրում։

Ռիչարդսը մասնակցել է Օր Դ պարաշյուտադեսանտային իջեցմանը Ֆրանսիայում որպես 6-րդ օդադեսանտային դիվիզիայի սպա։ Մասնակցել է նաև Մերվիլ մարտկոցի վրա հարձակմանը և Լե Պլեն գյուղի գրավմանը։ Թնդանոթային մարտկոցի վրա հարձակումը նկարիչն արտացոլել է իր մի քանի նկարներում, որոնք նա ստեղծել է Դ օրվանից ընդամենը մի քանի շաբաթ անց։ Լե Պլենի գրավումից հետո Ռիչարդսը մասնակցել է դաշնակից զորքերի առաջխաղացմանը Ֆրանսիայում, իսկ Անգլիայում իր կարճատև արձակուրդից հետո՝ նաև Բելգիայում։ Ֆրանսիայում նա նկարել է կտավներ՝ նվիրված այնպիսի սյուժեների, ինչպիսիք են սավառնակների բեկորները, որոնք ուղղված էին Ռանվիլի մոտ Պեգաս կամրջի վրա հարձակմանը, ավերված կամուրջները և քողարկման ցանցերը։

1945 թվականի հունվարին նա նկարել է կտավ, որը պատկերում էր Բելգիայում՝ Բուրեի ճակատամարտում զոհված զինվորների հուղարկավորությունը։ Ռիչարդսի վերջին նկարներից մեկը, որն ավարտվել է 1945 թվականի փետրվարին, պատկերում է Խենեպի մոտ գտնվող կամուրջը, որը կառուցվել է դաշնակից սակրավորների կողմից՝ Մաաս գետի վրա։ Հենց այդ շրջանում  էլ Ռիչարդսն սպանվել է 1945 թվականի մարտի 5-ին, երբ նրա մեքենան պայթել է ականի վրա։ Նկարչին թաղել են Միլսբեեկի զինվորական գերեզմանատանը, որը գտնվում է Խենեպ քաղաքի մոտ ։

Ժառանգություն 
Բացի Թեյթի և Կայսերական ռազմական թանգարանից, Ռիչարդսի նկարները ցուցադրվում են Ուոքերի արվեստի պատկերասրահում, Ազգային ծովային թանգարանում և Ուիլյամսոնի արվեստի պատկերասրահում]]։

Ծանոթագրություններ

Գրականություն 

 

Լիվերպուլ քաղաքում ծնվածներ
Բրիտանացի նկարիչներ